C 47/124
BG
Официален вестник на Европейския съюз
7.2.2023 г.
Сряда, 6 юли 2022 r.
32. отново заявява, че е много важно да се институционализира изучаването на официалните езици в Косово и да се осигури равен достъп до услуги и информация на официалните езици на страната; приветства в тази връзка създаването на катедра по балкански науки в Университета на Прищина и решението за откриване на езиков център за изучаване на официалните езици на Косово;
33. отново призовава за по-голямо приобщаване на хората от малцинствата, включително общностите на ромите, ашкалите, гюптите, босненците, турците и гораните, както и на хората с увреждания и разселените лица, като им се предостави достъп до подходящо здравеопазване, социална закрила, образование, правосъдие, жилищно настаняване, възможности за заетост и други социални и обществени услуги, и като им се осигури достъп до процеса на вземане на решения в политическата и социалната сфера, като същевременно се преодоляват ефективно междусекторните форми на дискриминация, с които тези групи се сблъскват, чрез прилагането на системен институционален подход; настоятелно призовава за полагане на повече усилия за борба с антиромските настроения; насърчава правителството да ускори работата по изготвянето на нова стратегия и план за действие за периода 2021 — 2026 г., целящи приобщаване на общността на ромите, ашкалите и гюптите в Косово;
34. призовава за незабавно преразглеждане на учебниците за средното образование, в които има невярна информация и където се използват дискриминационен език и описания за етническите малцинства, сексуалните малцинства и жените; насърчава правителствените органи да продължат подкрепяната от ЕС инициатива „Подкрепа от Европейския съюз за основното и средното образование“, която беше стартирана в края на 2021 г. и която цели актуализиране на тези учебници;
35. поздравява Косово за мирното съвместно съществуване на религиозните общности и го призовава да положи повече усилия за осигуряване на равни възможности за малцинствените групи, подходящо представителство в политическия и културния живот, както и защита и насърчаване на културното наследство, езиците и традициите на националните и религиозните малцинства в страната; приветства инициативата на косовското правителство за провеждане на редовни консултации и срещи с всички общности, живеещи в Косово, като част от вътрешния диалог, както и създаването на нова длъжност в рамките на правителството на страната: заместник министър-председател по въпросите на малцинствата и правата на човека;
36. признава, че конституцията на Косово е много прогресивна по отношение на правата на малцинствата; в тази връзка отбелязва със съжаление, че все още не е разгледана петицията, регистрирана в парламента на Косово през май 2018 г. и подписана от близо 500 души, които са се самоопределили исторически като българи, и препоръчва тези права да бъдат заложени в законодателството и да бъдат гарантирани на практика;
37. подчертава, че свободните медии са един от основните стълбове на демокрацията и че журналистите трябва да бъдат защитавани от политически натиск; осъжда политическия натиск, на който те са подложени, както и използването на стратегически съдебни производства, насочени срещу участието на обществеността с цел сплашване, което води също така до автоцензура; подчертава, че използването на клеветнически език срещу журналистите е неприемливо; предупреждава да не се допускат изявления, заклеймяващи медиите, по-специално от страна на държавни служители и обществени фигури, които следва да дават пример в това отношение;
38. отбелязва, че през последните години се наблюдава изкривяване на медийната среда, като мащабни инвестиции са довели до увеличаване на влиянието на частния сектор върху основните медии и онлайн медиите, които често се използват за търговско и политическо изнудване; отново изтъква, че е необходимо да се гарантира прозрачност на медиите, включително по отношение на собствеността върху медиите; приветства назначаването на нов Съвет на обществения радио- и телевизионен оператор RTK чрез прозрачен и основан на заслуги процес; призовава за намиране на устойчиво решение за гарантиране на редакционната независимост на RTK;
39. изразява дълбока загриженост за това, че в Косово все още се наблюдава високо равнище на домашно насилие, основано на пола насилие и насилие срещу деца, както и за броя на случаите на убийства на жени и за незадоволителните резултати на съдебната система във връзка с ефективното наказателно преследване на убийствата на жени и случаите на основано на пола насилие; призовава за ефективно прилагане на националната стратегия за борба с домашното насилие и насилието, основано на пола; подчертава, че образованието е от ключово значение за борбата с дискриминацията, основана на пола; подчертава необходимостта да се гарантира правилно функциониране на системата за защита, превенция и постановяване на присъди за всички форми на насилие, основано на пола, включително като се увеличи броят на правоприлагащите служители и съдиите, които са компетентни по аспектите, свързани с пола, и като се засили подкрепата за домовете за жени и се подобри правната помощ за жертвите, както и кампаниите за повишаване на обществената осведоменост;